Kun danske statsborgere kan stemme til folketingsvalg. Dermed udelukkes rigtig mange borgere i hovedstadsområdet fra politisk indflydelse.

Næsten hver fjerde voksne borger i Ishøj Kommune er forment adgang til det snarligt kommende folketingsvalg. Det er nemlig kun danske statsborgere der har lov at stemme, og det gør altså, at 23,1 procent af borgerne i Ishøj ikke får tilsendt noget valgkort.

Når man ikke kan stemme i et demokratisk samfund, så føler man sig lidt udenfor Mustafa Yilmaz, Ishøj

Det er der stor utilfredshed med blandt medlemmerne i den kurdiske klub i Ishøj.

- Når man ikke kan stemme i et demokratisk samfund, så føler man sig lidt udenfor, forklarer Mustafa Yilmaz, der har boet i Danmark i over 40 år.

- Jeg synes ikke, at det er rimeligt. Jeg vil meget gerne deltage, supplerer Nail Sertdemir der på trods af 50 år i Danmark altså stadig er tyrkisk statsborger.

Både Mustafa Yilmaz og Nail Sertdemir stemte ved kommunal- og regionalvalget for halvandet år siden, men til folketingsvalg er reglerne altså mere strikse.

- Jeg synes ikke, det er fair, at jeg kun kan stemme til de lokale valg. Jeg vil gerne også til folketinget være med til at udvælge de partier, der skal bestemme politikken, siger Mustafa Yilmaz.

Borgmester vil kæmpe for at give borgerne stemmeret

Kun omkring halvdelen af medlemmerne i den Kurdiske Klub i Ishøj har dansk statsborgerskab. Men også blandt de medlemmer, der har skiftet statsborgerskab, er der harme at finde over valgreglerne.

Når man har været i Danmark i 40-50 år, så burde det være en menneskerettighed, at være med til at bestemme, hvad der skal ske i Danmark Mustafa Erdem, Ishøj

- Det er forskelsbehandling, og det er udemokratisk, siger Mustafa Erdem, der selv fik dansk statsborgerskab i 1997

- Når man har været i Danmark i 40-50 år, så burde det være en menneskerettighed, at være med til at bestemme, hvad der skal ske i Danmark.

Det står skrevet i grundloven, at kun danske statsborgere har valgret til folketingsvalg. Men står det til Ishøjs socialdemokratiske borgmester Ole Bjørstorp, så bør grundloven skrives om, så udenlandske statsborgere efter nogle år i Danmark også får tilsendt et valgkort.

Se indslag om de mange borgere, der ikke må stemme ved det kommende folketingsvalg. Video: TV 2 Lorry

- Når vi ser på den store forskel, der er i Ishøj på, hvor mange der kan stemme til det ene og det andet valg, så synes jeg det er forkert. Der bør være ligestilling, forklarer Ole Bjørstorp.

- Det er altså et demokratisk problem, at så mange ikke kan stemme. De føler jo ikke, at de rigtig får lov at blive integreret, når de ikke kan stemme ved folketingsvalg.

Nedenfor kan du se, hvor mange over 18 år, der ikke kan stemme i de forskellige kommuner i hovedstadsområdet.